Yusuf al-Qaradawi

Yusuf al-Qaradawi (arabisk: يوسف القرضاوي ; født den 9. september 1926 i Saft Turab i Egypt, død 26. september 2022 i Doha i Qatar) var en egyptisk islamsk lærd og predikant, kjent for TV-programmet ash-Shariah wal-Hayat («Shariah og liv») på al Jazeera, og IslamOnline, et nettsted som han var med å grunnlegge i 1997. Han var leder av Det europeiske råd for fatwa og forskning (ECFR).

Liv og virke

Bakgrunn
Yusuf al-Qaradawi kom fra landsbyen Saft Turab i Nildeltaet i Egypt, i en from muslimsk fattig bondefamilie. Han mistet sin far da han var to år gammel, og ble oppdratt av moren og en onkel. Han leste og lærte seg utenat hele Koranen innen han var ti år gammel. Så begynte han på Instituttet for religiøse studier i Tanta. Der møtte Al-Qaradawi først Hassan al Banna, grunnleggeren av  Det muslimske brorskap, som underviste ved skolen, og ble sterkt influert av ham.

Det muslimske brorskap, problemer med myndighetene
Han trådte inn i Det muslimske brorskap, studerte ved al-Azhar i Kairo med glimrende eksamener,  og grunnla i 1946 en seksjon for de av dets medlemmer som studerte ved Al-Azhar. Hans involvering i høyskolepolitikk førte til at al-Qaradāwī ble fengslet, allerede i 1948. Under dette fangenskapet forfattet han dramaet En lærd og en tyrann (ʿĀlim wa-Ṭāghiya), som befattet seg med den muslimske lærde Saʿīd ibn az-Zubayr (henrettet 712) som stod imot den tyrannniske stattholder Al-Hajjaj ibn Yusuf.

I årene som fulfgte havnet Qaradawi ytterligere tre ganger i fengsel, grunnet sitt medlemskap i Det muslimske brorskap og hans publikasjoner. 

I 1958  giftet han seg, 31 år gammel.

Til Qatar
Yusuf al-Qaradawi forlot Egypt i 1961 og kom til Qatar - der var han bosatt resten av livet, med unntak av i 2011 da han var tilbake i Egypt. 

I Qatar underviste han ved et universitet. I Qatar begynte han også å medvirke i fjernsynsprogrammet Al-Sharia wal-Hayat på nyhetskanalen Al-Jazeera. Med al-Jazeera som plattform nådde hans synspunkter ut til titalls millioner i Europa og Midtøsten.  Et annet forum han var tilstede var nettstedet Islam Online.

På grunn av sine meninger fikk han innreiseforbud til Irland, Storbritannia og USA. Den største muslimske organisasjonen i Irland Islamic Cultural Centre of Ireland (ICCI) støttet Qaradawi og mener at hans meninger er representative for islam og ikke står i strid med islamisk lære.

Andre oppfattet ham som en farlig islamist som forkaster menneskerettighetene og demokrati.

Ifølge nettstedet IslamOnline kan «ektemenn (…) slå sin hustru». Dette utdypte al-Qaradawi i boka The Lawful and the Prohibited in Islam hvor han sa: «Hvis ikke ulydighet kan kureres med ord eller fravær av sex, er det i orden at mannen slår kvinnen lett med hendene, forutsatt at han unngår ansiktet og andre ømtålige områder.» Han godtok ekteskap med jenter ned i niårsalderen, så lenge dette skjer frivillig og jenta er jomfru. Selv giftet al-Qaradawi seg 57 år gammel med kone nummer to i 1983, hun var da 14 år.

Kjønnslemlestelse er ifølge ham akseptabelt så lenge man bare reduserer klitoris, ikke kutter den helt vekk.

I januar 2009 uttalte al-Qaradawi at Holocaust var en guddommelig straff for jødene iverksatt av Adolf Hitler, og at han selv ønsker å dø som martyr i et angrep mot jøder, selv om helsen og alderen måtte ha henvist ham til rullestol.

Han publiserte rundt 50 bøker, inkludert The Lawful and the Prohibited in Islam og Islam: The Future Civilization.

Død 
Han døde i Qatar ettermiddagen den 26. september 2022, i en alder av 96 år. Etter en begravelsesgudsjeneste med en sørgeskare på tusener og i nærvær av stedfortredende emir i Qatar Abdullah bin Hamad bin Khalifa Al Thani, og andre politiske og religiøse ledere fra inn- og utland,og ble begravet på gravlunden Mesaimeer i Doha.

Referanser

Eksterne lenker 
 
  BBC World News Profile of Sheikh Yusuf Qaradawi

Anti-Qaradawi-meninger 
 Truth about Qaradawi (Arabic)
 Some Mistakes of Yusuf al-Qaradawi
 Mayor Livingstone and Sheikh Qaradawi

Egyptiske islamister
Personer fra guvernementet Gharbia
Islamske teologer
Personer tilknyttet Det muslimske brorskap